DECIZIA COMISIEI
din 12 octombrie 2009
de modificare a apendicelui la anexa VI la Actul de aderare a Bulgariei și a României în ceea ce privește anumite unități de prelucrare a laptelui din Bulgaria
[notificată cu numărul C(2009) 7637]
(Text cu relevanță pentru SEE)
(2009/751/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Actul de aderare a Bulgariei și a României, în special anexa VI capitolul 4 secțiunea B litera (f) primul paragraf,
întrucât:
(1)
Bulgariei i s-au acordat perioade de tranziție prin Actul de aderare a Bulgariei și a României pentru a permite anumitor unități de prelucrare a laptelui să se conformeze cerințelor Regulamentului (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (1).
(2)
Bulgaria a oferit garanții conform cărora 24 de unități de prelucrare a laptelui au încheiat procesul de modernizare și în prezent respectă pe deplin cerințele legislației comunitare. Dintre aceste unități, 17 pot primi și prelucra fără separare lapte brut care respectă și lapte brut care nu respectă cerințele respective. Prin urmare, acestea ar trebui incluse în lista din capitolul I al apendicelui la anexa VI. O unitate de prelucrare a laptelui, inclusă în prezent în lista din capitolul I, va prelucra numai lapte brut care respectă cerințele și, prin urmare, va fi considerată drept unitate de prelucrare a laptelui aprobată de UE. Prin urmare, respectiva unitate ar trebui eliminată din lista de la capitolul I al apendicelui la anexa VI. Două unități de prelucrare a laptelui incluse în prezent în lista din capitolul II vor prelucra doar lapte brut care respectă cerințele. Prin urmare, aceste unități ar trebui eliminate din lista de la capitolul II al apendicelui la anexa VI.
(3)
Prin urmare, apendicele anexei VI la Actul de aderare a Bulgariei și a României ar trebui modificat în consecință.
(4)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Apendicele anexei VI la Actul de aderare a Bulgariei și a României se modifică în conformitate cu anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 12 octombrie 2009.